San Migelen poliptikoa (Bergara)

San Migelen poliptiko edo erretaula San Pedro Ariznoakoa elizan (Bergara) dagoen taula margotu flandestarrez osatutako erretaula da. Fatxada motako arkitektura egitura duen pintura multzoa da.  

 Historia 
16. mendeko hasierakoa da, eta flandestarra egikeraz, baina ez da ezagutzen nola iritsi zen Bergarara. Predela edo oinarria Brujasko lantegiekin lotu daiteke, 1520ko hamarkadarekin. Goiko zatia, hiru kalez osatua, 10 edo 20 urte beranduagokoa izan daiteke, 1530-40 ingurukoak, eta Anberesko lantegiekin lotu.  B. Van Orleyren eta Anbereseko beste margolari manierista batzuen estiloarekin erlazionatu dute ikerlariek. 

Parte honetako alboetako goiko bi irudietan San Migel goiangeruaren agerrerak daude, eta horregatik du izen hau artelanak. Erdialdeko irudia beranduagokoa da, San Petri barroko baten eskultura dago, baina hor goiangeruaren irudia egongo zela uste da, ez dago argi taula margotua izango zen edo eskultura. 

Bere kokapena 21. mendean elizako sakristian da, baina ez da hori originala. Elizako nabean bada aldare eta erretaula bat San Migelena (barrokoa eta beranduagokoa) eta hura izan zitekeen jatorrizko kokapena. 17. mendean eraman zuten sakristiara (orduan egindako eraikin gehigarri berria). 20. mendean gortina batez estalia egon ohi zen. 

 Deskribapena 
Beheko partean, predelan,  erdian Kristoren irudia dago (legeen bi taulari eutsiz eta oina orbe baten gainean), eta alboetan apostoluenak, binaka, liburu banari eusten, eta bakoitza bere ezaugarriarekin; ebanjelioaren ondoan Simon eta Judas, Santiago Gaztea eta Mateo, Andres eta Petri, eta epistolaren aldean San Joan ebanjelaria eta Santiago Nagusia, San Felipe eta San Bartolome, eta Santo Tomas eta San Matias.  

Bigarren gorputzean San Gregorioren meza dago, Dureroren grabatu batean oinarritua, eta, erremate gisa, Hirutasuna. Lehenbiziko gorputzean emaileak daude, beraien seme-alabekin; eskuineko taulan, senarra belauniko, sei semeen eta beraien babesle den Gaspar Erregearen ondoan. Ezkerrean, Erdi Aroko kontzepzioari jarraituz, emaztea, alabekin eta beraien babesle den Ama Birjinara eta Jesus Haurrarekin. Gainerako lau taulek San Migelen bizitza kontatzen dute, testu apokrifoei jarraituz. Ebanjelioaren aldean Gargano Mendiko agerpenen ingurukoak daude (V. eta VII. mende arteko gertaera erdi mitikoak Italia hegoaldean goiangeruarekin lotuak).

 Iruditegia 

 Erreferentziak 

 Kanpo estekak 

Kategoria:Euskal Herriko erretaula flandestarrak
Kategoria:Bergarako kultura
Kategoria:Poliptiko flandestarrak